Marder II

Το Marder II ήταν γερμανικός καταστροφέας αρμάτων της περιόδου του Β΄ Παγκοσμίου Πολέμου, βασισμένος στο σασί του ελαφρού άρματος Panzer II. Υπήρχαν δύο εκδόσεις: η πρώτη έφερε τροποποιημένο σοβιετικό πυροβόλο 7.62 cm Pak 36(r) που χρησιμοποιούσε γερμανικά πυρομαχικά, ενώ η δεύτερη το γερμανικό 7,5 cm Pak 40. Το μεγάλο προφίλ του και η λεπτή, ανοιχτή από πάνω θωράκιση παρείχαν ελάχιστη προστασία στο πλήρωμα. Παρόλα αυτά το Marder II και η παραλλαγή του, το Marder III, προσέφερε σημαντική ενίσχυση στην ισχύ πυρός των γερμανικών δυνάμεων, συγκριτικά με τα διαθέσιμα στη Βέρμαχτ άρματα την περίοδο 1942–1943. Σήμερα σώζονται μόλις τέσσερα Marder II.

 Ιστορικό υπόβαθρο 
Κατά τις πρώτες ημέρες της Επιχείρησης Μπαρμπαρόσα, της εισβολής στη Σοβιετική Ένωση, οι γερμανικές δυνάμεις δεν ήταν σε θέση να αντιμετωπίσουν τα σοβιετικά μεσαία άρματα T-34 ή τα βαριά KV-1 και KV-2. Παρόλο που η Βέρμαχτ επικρατούσε στις περισσότερες μάχες λόγω ανώτερης τακτικής, αεροπορικής υποστήριξης και εφοδιασμού, η έλλειψη αντιαρματικών όπλων ικανών να πλήξουν αποτελεσματικά τα νέα σοβιετικά τεθωρακισμένα από απόσταση ήταν εμφανής. Έτσι προέκυψε επιτακτικά η ανάγκη απόκτησης αυτοκινούμενου οπλισμένου με επαρκώς ισχυρό αντιαρματικό πυροβόλο το οποίο θα ήταν ανώτερο από τα υφιστάμενα ρυμουλκούμενα αντιαρματικά ή από τους διαθέσιμους τότε καταστροφείς αρμάτων όπως το Panzerjäger I.

Ανάμεσα στις διάφορες λύσεις που εξετάστηκαν, αποφασίστηκε να μετατραπούν σε καταστροφείς αρμάτων πλεονάζοντα ελαφρά άρματα, παραδείγματος χάριν τα Panzer II, καθώς και οχήματα που είχαν περάσει ως λάφυρα στα χέρια των Γερμανών, όπως τα γαλλικά Lorraine 37L (Lorraine Schlepper). Έτσι προέκυψε η σειρά «Marder», τα οχήματα της οποίας ήταν οπλισμένα είτε με τα νέα αντιαρματικά πυροβόλα 7.5 cm Pak 40 είτε με σοβιετικά πυροβόλα  7,62 cm F-22 Model 1936, μεγάλοι αριθμοί των οποίων είχαν περιέλθει σε γερμανικά χέρια στα αρχικά στάδια της σύρραξης.

Το 1942, τουλάχιστον πέντε Marder II παραδόθηκαν στην Ουγγαρία και χρησιμοποιήθηκαν επιτυχώς στο Ανατολικό Μέτωπο. Το 1943 ένα διασωθέν από αυτά τα οχήματα στάλθηκε πίσω στην Ουγγαρία για μελέτη και αποτέλεσε το υπόδειγμα βάσει του οποίου οι Ούγγροι ανέπτυξαν αντίστοιχο καταστροφέα αρμάτων έχοντας ως βάση το δικό τους ελαφρύ άρμα Toldi με αντιαρματικό πυροβόλο των 75 mm. Ο νέος αυτός τύπος ονομάστηκε «Toldi páncélvadász», δηλαδή «καταστροφέας αρμάτων Toldi».

 Παραγωγή 
Το Marder II κατασκευάστηκε σε δύο κύριες εκδόσεις. Η πρώτη έκδοση ήταν η Sd.Kfz. 132 και βασιζόταν στο σασί του  και του Flammpanzer II. Ήταν οπλισμένη με σοβιετικά πυροβόλα των 7,62 cm τα οποία είχαν ανακατασκευαστεί ώστε να δέχονται τον μεγαλύτερο γερμανικό κάλυκα προωθητικής γόμωσης του . Με αυτό τον τρόπο βελτιώθηκε η διατρητική τους ικανότητα και εξαλείφθηκε η ανάγκη χρήσης πυρομαχικών σοβιετικής προέλευσης. Τα πρώιμα Marder II είχαν ψηλή σιλουέτα, φθάνοντας τα 2,60 m, καθώς και λεπτή θωράκιση συγκριτικά με άλλα τεθωρακισμένα οχήματα· μόλις 30 mm στο εμπρόσθιο τμήμα και 10-15 mm στα πλευρά. Δεν υπήρχε καθόλου θωράκιση στην οροφή ή στο πίσω μέρος, αφήνοντας το πλήρωμα απροστάτευτο. Η Alkett παρήγαγε 150 Marder II (Sd.Kfz. 132) τον Απρίλιο/Μάιο του 1942 και η Wegmann μετέτρεψε ακόμη 52 από τα μέσα του 1942 έως το 1943.

 Επιχειρησιακή ιστορία 
Τα Marder II έδρασαν σε όλα τα ευρωπαϊκά μέτωπα του πολέμου· ωστόσο, κυρίως όμως στο Ανατολικό Μέτωπο.  Χρησιμοποιήθηκαν από «Τάγματα Καταστροφέων Αρμάτων» () των τεθωρακισμένων μεραρχιών του γερμανικού στρατού των Waffen-SS, καθώς και ορισμένων χερσαίων μονάδων της Luftwaffe.

Οι αδυναμίες των Marder σχετίζονταν κυρίως με την επιβιωσιμότητά τους στο πεδίο της μάχης. Ο συνδυασμός υψηλής σιλουέτας, ανεπαρκούς θωράκισης και του ανοικτού άνω διαμερίσματος μάχης τα καθιστούσε ευάλωτα σε έμμεσο πυρά από το πυροβολικό του αντιπάλου, σε προσβολές από αεροσκάφη και σε ρίψεις χειροβομβίδων. Τα Marder δεν ήταν οχήματα εφόδου ούτε υποκατάστατα αρμάτων· ο ανοικτός χώρος μάχης σήμαινε ότι επιχειρήσεις σε περιοχές με πυκνή δόμηση ή σε καταστάσεις μάχης εκ του συστάδην δεν ήταν εφικτές. Ήταν πιο αποτελεσματικά όταν χρησιμοποιούνταν σε αμυντικό ρόλο ή σε ρόλο παρατήρησης και κάλυψης. Παρά τις αδυναμίες τους ήταν αποτελεσματικότερα από τα ρυμουλκούμενα αντιαρματικά πυροβόλα που αντικατέστησαν.

 Παραπομπές 

 Εξωτερικοί σύνδεσμοι 


Κατηγορία:Γερμανικοί καταστροφείς αρμάτων του Β΄ Παγκοσμίου Πολέμου